**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2130-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Ընթացիկ իրավիճակը և իրավական ակտի ընդունման անհրաժեշտությունը**

Հայաստանի Հանրապետության կառավարության 2021 թվականի դեկտեմբերի 23-ի N 2130-Ա որոշման (այսուհետ՝ Որոշում) 2-րդ կետով նախատեսվել էր, որ Հայաստանի Հանրապետության սեփականություն հանդիսացող՝ Հայաստանի Հանրապետություն, Սյունիքի մարզ, Մեղրի քաղաք, Զորավար Անդրանիկի 24/1 հասցեում գտնվող վարչական շենքի 129 035 781,3 դրամ սկզբնական արժեքով, 367.4 քառ. մետր ընդհանուր մակերեսով տարածքը (այսուհետ՝ Տարածք) հետ վերցնել Հայաստանի Հանրապետության դատական դեպարտամենտից և ամրացնել Հայաստանի Հանրապետության արդարադատության նախարարությանը:

Հայաստանի Հանրապետության կառավարության որոշման պահանջները կատարելու նպատակով՝ Հայաստանի Հանրապետության արդարադատության նախարարության պրոբացիայի ծառայության և Հայաստանի Հանրապետության բարձրագույն դատական խորհրդի ներկայացուցիչների կողմից ձևավորվել է աշխատանքային խումբ տարածքի հանձնման-ընդունման աշխատանքներն իրականացնելու նպատակով:

Սակայն, Հայաստանի Հանրապետության բարձրագույն դատական խորհրդի կողմից տրամադրված տեղեկության համաձայն պարզվել է, որ Տարածքին համապատասխանում է միայն շենքի նկուղի հատակագիծը, որտեղ առկա են.

1.աստիճանավանդակ՝ դատավորների առանձին մուտքի համար.

2. թվով 3 խցեր՝ կալանավորված անձանց համար.

3. սենյակ՝ ոստիկանության ուղեկցումների համար.

4. արխիվի սենյակ.

5. պահեստի սենյակ.

6. սանհանգույց.

7. իրեղեն ապացույցների սենյակ.

8. ավտոկայանատեղի:

Ըստ այդմ, առկա է անորոշություն և Որոշման պահանջները, ըստ Հայաստանի Հանրապետության բարձրագույն դատական խորհրդի կողմից տրամադրված տեղեկության, կատարել գործնականում հնարավոր չէ:

Խնդրո առարկա իրավիճակին լուծում տալու նպատակով՝ Հայաստանի Հանրապետության բարձրագույն դատական խորհրդի կողմից Հայաստանի Հանրապետության արդարադատության նախարարության պրոբացիայի ծառայությանն առաջարկվել է Տարածքի փոխարեն տրամադրել 35 քառ. մետր ընդհանուր մակերեսով վերանորոգված աշխատասենյակ, քանի որ մնացած տարածքներում գտնվում են դատավորների և դատարանի աշխատակազմի աշխատասենյակները և նիստերի դահլիճները, որոնք, ըստ կանոնակարգի, պարտադիր պետք է լինեն փակ գոտում: 35 քառ. մետր ընդհանուր մակերեսով սենյակը ևս գտնվում է փակ գոտում, սակայն հնարավոր է մեկ դռան տեղափոխման միջոցով մուտքը դարձնել բաց գոտու կողմից:

Հատկանշական է, որ Հայաստանի Հանրապետության բարձրագույն դատական խորհրդի կողմից Հայաստանի Հանրապետության արդարադատության նախարարության պրոբացիայի ծառայությանը ներկայացված առաջարկը Հայաստանի Հանրապետության արդարադատության նախարարության պրոբացիայի ծառայության կողմից համարվել է ընդունելի:

**Առաջարկվող կարգավորման բնույթը**

Հաշվի առնելով վերոգրյալը՝ մշակվել է «Հայաստանի Հանրապետության կառավարության 2021 թվականի դեկտեմբերի 23-ի N 2130-Ա որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագիծը (այսուհետ՝ Նախագիծ), որով առաջարկվում է Հանրապետության արդարադատության նախարարության պրոբացիայի ծառայության Սյունիքի տարածքային մարմնի բնականոն գործունեությունն ապահովելու նպատակով վերջինիս տրամադրել 35 քառ. մետր ընդհանուր մակերեսով վերանորոգված աշխատասենյակ:

Միևնույն ժամանակ, հարկ է նշել, որ Նախագծի ընդունման համար լրացուցիչ ֆինանսական միջոցների հատկացման անհրաժեշտությունը բացակայում է, Նախագծի ընդունումը պետական բյուջեի եկամուտներում և ծախսերում էական փոփոխություններ չի առաջացնում:

**Ակնկալվող արդյունքը**

Նախագծի ընդունմամբ Հանրապետության արդարադատության նախարարության պրոբացիայի ծառայության Սյունիքի տարածքային մարմնին կտրամադրվի 35 քառ. մետր ընդհանուր մակերեսով վերանորոգված աշխատասենյակ:

 **Կապը ռազմավարական փաստաթղթերի հետ**

Նախագծի ընդունումը կապված չէ որևէ ռազմավարական փաստաթղթի հետ: